Brandstigters teiken nog ŉ skool in Vuwani-gebiedFoto: SAPD Nog ŉ skool in Limpopo se Malamulele-distrik het onder brandstigters deurgeloop nadat dit Sondag in die vroeë oggendure naby die Mukhomi-nedersetting aan die brand gesteek en heeltemal verwoes is. Die Mukhomi Humula High School val in die Malamulele-munisipaliteit wat ŉ samevoeging van die geweldgeteisterde Vuwani- en die Malamulele-gebied is. Brig. Motlafela Mojapelo, woordvoerder van die polisie, het gesê die polisie is omstreeks 02:30 na die skool ontbied. “Met ons aankoms op die toneel was drie klaskamers en die personeelkamer aan die brand. Die plaaslike brandweerdienste is ontbied en die vlamme is geblus,” het Mojapelo gesê. “Die motief vir die voorval is nog nie bekend nie. ŉ Saak van brandstigting is aangegee en beamptes van die polisie se forensiese departement in Pretoria sal binnekort die skool besoek om met die ondersoek te help.” Mojapelo het gesê dit blyk asof die brandstigters spesifiek die skool se rekords geteiken het. Dit was die tweede keer in minder as twee jaar dat die Mukhomi Humula High School aan die brand gesteek is. In Junie verlede jaar is eksamens by die skool ontwrig nadat eksamenvraestelle en ander skoolrekords in ŉ brand vernietig is. Die skool se administratiewe gedeelte en drie stoorkamers is toe in die brand verwoes. Meubels, rekenaars en ander toerusting is ook vernietig. Minstens 24 skole in die Vuwani-gebied, sowat 170 km noordoos van Polokwane, is vanjaar deur brandstigters aan die brand gesteek. Die inwoners eis dat hulle deur ŉ eie munisipaliteit bestuur moet word en nie deel vorm van die nuut saamgestelde Malamulele-munisipaliteit nie.